Nog ŉ man aangekla oor verf-voorvalArgieffoto ŉ Man van Pietermaritzburg is aangekla van poging tot moord in verband met die voorval waar ŉ Malawiese man glo aangerand is en toe van kop tot tone wit geverf is. Shadrack Wayne Naidoo (28) het Dinsdag in die Pietermaritzburg-landdroshof verskyn en die saak is uitgestel tot 22 Januarie wanneer Naidoo saam met Avikar Lutchman (27), sy medebeskuldigde, sal verskyn. Lutchman het reeds op 9 Januarie in die hof verskyn. Naidoo en Lutchman word aangekla van aanranding en poging tot moord. Hulle word daarvan beskuldig dat hulle Bilaz Asan op 7 Januarie glo met byle en ander gereedskap aangerand het voor hulle hom glo kaal uitgetrek en met wit emaljeverf gespuitverf het. The Star het berig Lutchman was ontevrede oor swak diens by ‘n motorwerktuigkundige waar Asan werk. Asan is na die voorval na die Nothdale-hospitaal gehaas, aangesien die verf op sy lyf verhard en sy lippe aan mekaar vasgeplak het. Hy is op 9 Januarie uit die hospitaal ontslaan nadat hospitaalpersoneel daarin kon slaag om die verf uit sy neus, om sy oë en ander sensitiewe liggaamsdele te verwyder.